Kui säästuoperaator Diil 2004.aasta lõpus peatse numbriliikuvuse ning paljuräägitud virtuaaloperaatorite tuules turule tuli, oli tema brändikontseptsiooni sisse kirjutatud teatud "tirriteerimine" (te ju mäletate Karlssonit?). Nii näiteks võtsid Diili  särkides-nokkmütsides ja Diili piknikutekiga inimesed koha sisse Tele2 avalikul perepäeval ning valimiste päeval paluti valimisjaoskonda oma kodanikukohust täitma suunduval president Rüütlil kõigepealt valida kandikul olevate vanilli- ja maasikamaitselise kohukese vahel - oli ju tollal ka K-kohukese sünniaeg. Viimase tembutusega teenis Diil pikalt lausa Aktuaalse Kaamera eetriaega, sest heasüdamlik Rüütel ei tahtnud Diili reklaamitüdrukutele ära öelda ning meedia omakorda filmis-pildistas naljakat olukorda  mõnuga.